Jong man uit taxi gegooi, sy suster doodgeskiet | Netwerk24
Deur Kaveel Singh, News24 29 November 2019 21:04
Die polisie ondersoek die moord op 'n jong vrou wat doodgeskiet is, en poging tot moord op haar broer, wat uit 'n bewegende taxi naby Witbank gegooi is.
Brig. Leonard Hlathi, het News24 Vrydag meegedeel dat Kwanele Fezile Zuma (22) en haar broer Ngceboyenkosi Minende Zuma (22), albei van Carolina in Mpumalanga, van Johannesburg na Witbank geryloop het.
Kwanele Fezile ZumaFoto: Twitter via Mweli Masilela@mwelimasilela
Hulle was die dag vir werkonderhoude in Johannesburg en het na Witbank geryloop. Daar het hulle 'n taxi gehaal om na hul tuiste in Carolina te ry.
"Daar was 'n paar mans in die taxi.
"In 'n stadium het die bestuurder van roete verander. Volgens die broer het van die mans vuurwapens te voorskyn gebring. Die broer is hierop uit die bewegende taxi gegooi," het Hlathi gesê.
SowetanLive het berig Sanele Zuma, die broer van die broer en suster meen dat Kwanele verkrag is voordat sy doodgeskiet is.
Maar die polisie sê dat dit eers bevestig moet word.
" 'n Nadoodse ondersoek sal gedoen word om vas te stel of die suster verkrag is," het Hlathi gesê.
Hy het bygevoeg dat hulle van hul besittings beroof is.
SowetanLive het ook berig dat die twee se ma, Margaret Zuma, gesê het dat sy gehoop het dat Kwanele 'n goeie werk sou kry sodat hul geldelike omstandighede kon verbeter.